כמה מילים כלליות לפני לימוד

הלימוד הבית מדרשי משלב הנאה עם לימוד, ויוצר בין הלומדים, קשרים של חברות המושתת על חויה משמעותית משותפת. מחבר הלימוד מעמיד בבסיסו נושא, דילמה או קושיה מרכזית - לב הדיון.  המקורות הכתובים מפגישים את הלומד עם נקודות הסתכלות שונות הדורשות הבנה, יכולת השוואה, ותוך כדי לימוד, גיבושה של תפיסת עולם. המקורות הינם רב דוריים והרבה פעמים רב תרבותיים.  מתקיים  שיח בין: הלומד - המקורות הכתובים - והחברים בחברותא.  

שלבי הלימוד (הצעה):
1. לימוד פותח לכל המשתפים. שיחה זו תפקידה למקד את נושאי הלימוד והדילמות שנושא הלימוד מציג.  הרבה פעמים בעזרת שאלה או מקור המאירים את הנושא.
2. לימוד בחברותא (בקבוצות קטנות). במידת האפשר רצוי שלכל חברותא יהיה מנחה. 
שלב זה מתחלק לשלושה מרכיבי לימוד הכרחיים: 
א. קריאת הטקסט והבנתו כפשוטו. 
ב. העלאת כל השאלות האפשריות וניסיון לענות עליהן. כדאי להעזר בשאלות המנחות. 
ג. דיון חופשי והבעת דעות. מה היא עמדתנו כלפי הכתוב ?  
הדיון החופשי באמצעות שאלות מנחות הוא לב הדיון אך אין לקיימו בטרם הושגו הבנת הנקרא והבנה מושגית. יש חשיבות רבה למיקומו של כל מקור בזמנו ובסביבתו הערכית - תרבותית. יש להדגיש בשלב הדיון את תרבות השיח, את הידע להקשיב לזולת, ובעיקר את היכולת לגבש השקפת עולם עצמית, תוך הכרה בהשקפת עולמו השונה של הזולת.
3. אסיף. שוב לכל המשתתפים.  חידוד נושאים שעלו בדיון על ידי המנחה והלומדים, הרבה פעמים בעזרת מקור השמור לאסיף.

דף למנחה  - 'גבורה' – לימוד לחנוכה
הלימוד עוסק במושג 'גבורה' ובמשמעויות השונות שמוענקות לו על ידי אנשים יחידים, ועל ידי קולקטיבים לאומיים, קבוצות חברתיות, תרבויות וזרמי מחשבה. 
המקורות משקפים מנעד רחב של נקודות מבט מנוגדות למושג זה, של הוגים שונים, מתקופות ומקומות שונים.  
נקודת מבט נוספת בלימוד היא פנימית - הלומדים יתבוננו אל תוכם פנימה ביחס למושג הגבורה, ולנוכח ציווי הקולקטיב והחברה. 

נפתח בסבב שאלות שיבהירו את מורכבות המושג 'גבורה', תוך קישור הנושא לחנוכה – מיתוס המכבים וגבורתם. 
- מהי גבורה? מהי גבורה בעבורך?
- הציעו דוגמאות למעשי גבורה. 

נקרא יחד את השיר 'מי ימלל גבורות ישראל', ונשאל באיזה סוג של גבורה מדובר; אילו ערכים מקושרים לגבורה זו? 
נראה כי השיר מדבר על גבורה מלחמתית, לאומית, ומרים על נס את ערכי האחדות, הגאולה והחירות. 
לימוד בחברותא: 
בלימוד העצמי נעמוד על נקודות ראות שונות למושג הגבורה, ונבחין בין תפיסות שבהן האדם הוא המרכזי והריבון לבין תפיסות שבהן הגבורה נשענת על האמונה באל וחסדו. 
נעמוד על גבורה נוספת שאינה בהכרח גבורת המלחמה - גבורה בבנייה, גבורת התבונה. ישעיהו ליבוביץ' בוחן את הגבורה לאורה של התרבות היהודית וטוען כי התרבות הצבאית הישראלית המודרנית סילפה ועיוותה מושג זה. 

באסיף נדון בקטע מתוך 'שיח לוחמים' שממנו משתקפת דמותו של הלוחם הישראלי ופני הרבנות הצבאית ופעולתה בקרב חיילים אחרי הניצחון במלחמת ששת הימים והאופוריה שבאה בעקבותיה.